จ.ยะลา คิกออฟพร้อมกัน ตำบลละ 1 หมู่บ้าน ทั่วประเทศ "ไทยนิยม ยั่งยืน"
จังหวัดยะลา  คิกออฟพร้อมกันตำบลละ 1 หมู่บ้าน ทั่วประเทศ "ไทยนิยม ยั่งยืน" ด้านผู้ว่าราชการจังหวัดยะลา ลงพื้นที่ติดตามการขับเคลื่อนโครงการพร้อมสังเกตการณ์

วันนี้ (21 ก.พ. 61) ที่มัสยิดบ้านกือแล หมู่ที่ 3 ตำบลเนินงาม อำเภอรามัน จังหวัดยะลา นายอนุชิต ตระกูลมุทุตา ผู้ว่าราชการจังหวัดยะลา ได้เดินทางลงพื้นที่ติดตามการขับเคลื่อนการพัฒนาประเทศ พร้อมทั้งร่วมสังเกตุการณ์ การดำเนินโครงการ "ไทยนิยม ยั่งยืน" ของรัฐบาล ซึ่งในวันนี้ได้คิกออฟพร้อมกัน ตำบลละ 1 หมู่บ้าน ทั่วทั้งประเทศ สำหรับกิจกรรมการจัดประชุมเวทีประชาคมเวที ครั้งที่ 1 ในพื้นที่ หมู่ที่ 3 ตำบลเนินงาม อำเภอรามัน จังหวัดยะลา เป็นการถอดประเด็นความต้องการของประชาชนชาวยะลา 6 ด้าน จากสวัสดิการแห่งรัฐ ภายใต้โครงการ "ไทยนิยม ยั่งยืน" มีชาวบ้านที่ได้รับบัตรสวัสดิการแห่งรัฐ จำนวน 300 คน ร่วมเปิดเวทีแสดงความคิดเห็น ปัญหาความต้องพื้นฐานรากในพื้นที่ โดยมีหน่วยงานในพื้นที่ ประกอบด้วย สำนักงานคลังจังหวัดยะลา ประมงจังหวัดยะลา ธนาคาร ธ.ก.ส. ปลัดอำเภอประจำตำบลรามัน เกษตรตำบล พัฒนากรประจำอำเภอ องค์กรปกครองส่วนท้องถิ่น โรงพยาบาลส่งเสริมสุขภาพ ทหาร ตำรวจ และครู ซึ่งความต้องการส่วนใหญ่ของประชาชนในพื้นที่ ขั้นแรก คือ ด้านการเกษตร , ด้านโครงสร้างพื้นฐาน , ด้านทรัพยากรธรรมชาติและสิ่งแวดล้อม , ด้านส่งเสริมอาชีพ , ด้านสาธารณสุข และด้านความมั่นคง


 
โครงการ "ไทยนิยม ยั่งยืน" เป็นการบูรณาการงานของรัฐบาลและทุกกระทรวง ทั้งงานระดับนโยบาย งานตามภารกิจ และงานเชิงพื้นที่ เป้าหมายสำคัญเพื่อไม่ให้เกิดความซ้ำซ้อนและเป็นภาระของประชาชนในพื้นที่ ภายใต้กรอบยุทธศาสตร์ชาติ แผนพัฒนาเศรษฐกิจและสังคมแห่งชาติ นโยบายและแผนระดับชาติว่าด้วยความมั่นคงแห่งชาติ แผนการปฏิรูป และปัญหาในเชิงพื้นที่ โดยเป็นการต่อยอดขยายผลจาก "แนวคิดประชารัฐ" และการมีส่วนร่วมเกิดเป็น 3 ประสาน "ราษฎร์ รัฐ และเอกชน" เพื่อแก้ไขปัญหาและสร้างการพัฒนาได้ตรงกับความต้องการของแต่ละพื้นที่อย่างยั่งยืน สำหรับ Road Map แผนการลงพื้นที่เพื่อจัดเวที "ไทยนิยม ยั่งยืน" จำนวน 4 ครั้ง ประกอบด้วย ครั้งที่ 1 เวทีปรับทุกข์ ผูกมิตร เพื่อเป็นการเยี่ยมเยียนประชาชนรับทราบความทุกข์ยากและปัญหา รวมถึงค้นหาความต้องการของประชาชน , ครั้งที่ 2 สร้างความตื่นรู้ในสิทธิ หน้าที่และการอยู่ร่วมกัน เพื่อให้ประชาชนเข้าใจการอยู่ร่วมกันในสังคม สร้างความสามัคคีปรองดอง ตามหลักประชาธิปไตยอันมีพระมหากษัตริย์ทรงเป็นประมุข , ครั้งที่ 3 ปรับเปลี่ยนความคิด ด้วยการน้อมนำหลักปรัชญาเศรษฐกิจพอเพียงไปปฏิบัติ เพื่อให้ประชาชนเข้าใจและน้อมนำหลักปรัชญาเศรษฐกิจพอเพียงไปใช้ในชีวิตประจำวันได้จริง และครั้งที่ 4 สร้างการรับรู้ ปรับความคิด เพื่อการมีส่วนร่วมในการพัฒนา โดยมีกรอบการดำเนินการเพื่อการมีส่วนร่วมในการพัฒนาประเทศไทย สู่ความยั่งยืน ประกอบด้วย 10 เรื่อง 1.สัญญาประชาคมผูกใจไทยเป็นหนึ่ง , 2.คนไทยไม่ทิ้งกัน , 3.ชุมชนอยู่ดีมีสุข , 4.วิธีไทยวิถีพอเพียง , 5.รู้สิทธิ รู้หน้าที่ รู้กฎหมาย , 6.รู้กลไกการบริหารราชการ , 7.รู้รักประชาธิปไตยไทยนิยม , 8.รู้เท่าเทียมเทคโนโลยี , 9.ร่วมแก้ไขปัญหายาเสพติด และ 10.งานตามภารกิจของทุกหน่วยงาน (Function)